
Az osztrák és a magyar óvodai nevelés országos alapprogramjainak összevetése

A mai világban a gyermekeket már kora gyermekkorban teljesen más hatások érik, mint tíz évvel ezelőtt, hiszen a technológiai fejlődés és a megváltozott szociális, illetve társadalmi berendezkedés is nagy hatással van rájuk. Pont ezen okok miatt a szociális-, a beszédkészségek és a társas kapcsolatok kialakulása is nagyobb odafigyelést igényelnek (Hódi, Tóth, B. Németh, & Fáyné Dombi, 2019).
Zsolnai (2018) szociális és érzelmi készségekkel foglalkozó tanulmányából is nagyon jól látszik, hogy a szociális kompetencia óvodai és iskolai fejlesztésének lehetőségeit nem szabad figyelmen kívül hagynunk. Kiemelten fókuszálni kell rájuk, mert ugyan a gyermekek számára az elsődleges szocializációs színtér a család, második viszont az intézményes keretek, azaz óvoda, iskola. Az óvodai nevelés kiemelten fontos egy gyermek életében és fejlődésében, ezért fontos, hogy mi zajlik az óvodákban, mi a nevelés célja.
Kutatásunk célja, hogy megvizsgáljuk a különböző óvodai nevelési alapprogramokat és a fent megfogalmazott kérdésekre megtaláljuk a válaszokat, illetve felfedezzük a programokban a megoldások felé tett lépéseiket vagy éppen azok hiányát. Végigvesszük az óvodák országosan meghatározott céljait, az ezek eléréséhez rendelt tevékenységeket és hogy milyen készségeket, képességeket és attitűdöket fejlődését tartják fontosnak. Mind a célok, mind a tevékenységek és a készségek, képességek, attitűdök csoportjának esetében kiemelten vizsgáljuk azt, milyen mértékben jelenik meg a szociális készség. A vizsgálatunkban két országos óvodai nevelési alapprogramot hasonlítunk össze, a magyar óvodai nevelési alapprogramot, valamint közeli szomszédunk és oktatás szempontjából történelmi partnerünk, Ausztria nevelési alapprogramját.
A kutatásunk végére szeretnénk egy átfogóbb képet kapni arról, hogy a különböző országok nevelési programjai mit tesznek, vagy éppen nem tesznek azért, hogy a gyermekek szociális készségei és az ehhez közvetetten vagy közvetlenül kapcsolódó területek, mint a kognitív és finommotoros készségek ne csorbuljanak napjainkban.



